<classify> WAZIRI wa Mambo ya Nje na Ushirikiano wa Afrika Mashariki, Profesa Palamagamba Kabudi amesema mabadiliko yote ya sheria yaliyofanyika katika sekta za madini, maliasili na uwekezaji yana lengo la kuweka mazingira bora zaidi yatakayoleta tija kwa Taifa na wawekezaji kutokana na sheria mpya kuondoa utaifishaji na upokonyaji mali.Profesa Kabudi ameyasema hayo wakati wa mazungumzo na Mwenyekiti wa Taasisi ya Africa Matters Limited, Lynda Chalker jijini Dar es Salaam. Aliongeza kuwa hatua zilizochukuliwa na Serikali ya Awamu ya Tano chini ya uongozi wa Rais John Magufuli ni kuweka uwanda sawa kwa kuondoa rushwa na urasimu na kumtaka Chalker kuhamasisha wawekezaji kutoka Uingereza kuja kuwekeza nchini.Katika mazungumzo hayo, Profesa Kabudi alimhakikishia Mwenyekiti huyo wa Taasisi ya Africa Matters Limited kuwa mazingira ya uwekezaji nchini ni salama na yameboreshwa zaidi na hakuna masuala ya utaifishaji wala upokonyaji mali kama inavyopotoshwa na baadhi ya watu wasioitakia mema Tanzania.Kwa upande wake, Chalker alimpongeza Rais Magufuli kwa kuboresha mazingira ya uwekezaji nchini na kuongeza kuwa atakaporejea Uingereza atashawishi msafara wa wafanyabiashara na wawekezaji kuja Tanzania na kwamba kuna uwezekano mkubwa wa uwepo wa mabadiliko ya kisiasa nchini Uingereza na marafiki wa Jumuiya ya Madola kama Tanzania wanapewa kipaumbele katika uwekezaji na ujenzi wa viwanda.Nimuahidi waziri hapa kuwa nitakaporejea London, nitakutana na Mjumbe Maalumu wa Uingereza wa Mambo ya Biashara kwa Tanzania pia nitaonana na mawaziri wa Mambo ya Nje wa Uingereza na Jumuiya ya Madola kuona uwezekano wa kuwa na mkutano mkubwa ambao utazungumzia zaidi masuala ya uwekezaji na biashara kwa Tanzania, alisema Chalker.  <topic>: KITAIFA 